title: Recueil général et complet des fabliaux des 13e et 14e siècles/Des III Dames qui trouverent l’anel
text: # Recueil général et complet des fabliaux des 13e et 14e siècles/Des III Dames qui trouverent l’anel
  
  ### xv DES .III. DAMES QUI TROUVÈRENT L’ANEL.
  
  ﻿Que .III. dames .I. main trovèrent. O iez, seignor, un bon fablel.
  
  Uns clers le fist por un anel
  
  Que .III. dames .I. main trovèrent.
  
  Entre eles .III. Jhesu jurèrent
  
  Que icele l’anel auroit
  
  Qui son mari mieux guileroit
  
  Por fère à son ami son buen,
  
  L’anel auroit et seroit sien.
  
  ﻿La première se porpenssa
  
  En quel guise l’anel aura.
  
  Son ami a tantost mandé ;
  
  Quant il sot qu’el l’a comandé,
  
  Si vint à li delivrement,
  
  Quar il l’amoit moult durement,
  
  Et ele lui, si n’ot pas tort.
  
  Del meillor vin et del plus fort
  
  C’on pot trover en cele terre
  
  Fist la dame maintenant querre.
  
  Et si ot quis dras moniaus
  
  Qui assez furent bons et biaus ;
  
  Del vin dona à son mari ;
  
  Il en but tant, je le vous di,
  
  Qu’il ne savoit où il estoit ;
  
  Acoustumé pas ne l’avoit.
  
  Quant li preudom fu endormi,
  
  Entre la dame et son ami
  
  L’ont pris et rez et l’ont tondu
  
  Et coroné ; tant ot béu
  
  Que l’en le péust escorcier.
  
  La dame et son douz ami chier
  
  Le prenent, et si l’ont porté
  
  Droit devant la porte à l’abé,
  
  Dont il erent assez prochain.
  
  Iluec jut jusqu’à lendemain
  
  Que Dame Diex dona le jor ;
  
  Il s’esveilla, si ot paor,
  
  Quant il se vit si atorné ;
  
  « Diex ! dist-il, qui m’a coroné
  
  Est-ce donc par vostre voloir ?
  
  Oïl, ce puet-on bien savoir,
  
  Que nus fors vous ne le m’a fait ;
  
  Or n’i a donc point de deshait,
  
  Vous volez que je soie moine, Et jel serai sanz nule essoine. »
  
  Maintenant sor ses piez se drèce ;
  
  Grant oirre, que ne s’aperèce.
  
  Vient à la porte, si apèle.
  
  Li abes ert à la chapèle,
  
  Qui maintenant l’a entendu ;
  
  La porte ouvri : quant l’a véu
  
  A pié, et sanz ame, toz sous :
  
  « Frère, fet-il, qui estes-vous ?
  
  — Sire, dist-il, je suis uns hom ;
  
  Estre vueil de relegion ;
  
  De ci près sui vostre voisin.
  
  Sachiez que encore ier matin
  
  Ne Savoie ceste aventure ;
  
  Mes Dame Diex, qui tout figure,
  
  M’en a doné si bon talent
  
  Et moustré si cortoisement,
  
  Sire, com vous m’oez conter,
  
  Quar il m’a fet ci aporter
  
  Tout coroné et tout tondu,
  
  Come autre moine revestu.
  
  Fetes-moi mander ma moillier.
  
  Et se li ferai otroier.
  
  De ma terre et de mon avoir
  
  Vous ferai tant céenz avoir,
  
  Que toute en aurez ma partie
  
  Por estre de vostre abéie. »
  
  Li abes covoita la terre ;
  
  Si envoia la dame querre.
  
  Et ele i vint delivrement ;
  
  Quar bien savoit à escient
  
  Por qoi li abes l’ot mandée.
  
  Et, quant el fu léenz entrée
  
  Et ele a véu son seignor :
  
  « Sire, por Dieu le créator.
  
  Volez-vous moines devenir ?
  
  Je nel porroie pas soufrir. »
  
  A la terre chéi pasmée ;
  
  Par faint sanblant s’est demorée
  
  Une grande pièce à la terre ;
  
  Samblant fet que li cuer li serre.
  
  Li abes li dist franchement :
  
  « Dame, cest duel est por néent ;
  
  Vous déussiez mener grant joie :
  
  Vostre sire est en bone voie ;
  
  Diex l’aime, ce poez savoir
  
  Qui à son oès le veut avoir. »
  
  El l’otria à quelque paine ;
  
  Uns gars à son ostel l’enmaine.
  
  Où ele trova son ami.
  
  Maint preudome a esté trahi
  
  Par fame et par sa puterie.
  
  Cil fu moines en l’abéie,
  
  Où il i fu moult longuement.
  
  Por ce chasti-je toute gent
  
  Qui cest fablel oient conter.
  
  Qu’il ne se doivent pas fier
  
  En lor famés, n’en lor mesnies,
  
  Se il nés ont ainz essaïes
  
  Que plaines soient de vertuz ;
  
  Mains hom a esté decéuz
  
  Par fame et par lor trahison.
  
  Cil fu moines contre reson,
  
  Qui jà en sa vie nel fust,
  
  Se sa famé nel decéust.
  
  ﻿La seconde a moult grant envie
  
  De l’anel ; ne s’oublia mie,
  
  Ainz se porpensse comment l’ait ;
  
  Moult fu plaine de grant agait.
  
  Il avint à .I. vendredi,
  
  Tout ainsi com vous orrez ci,
  
  Ses sire ert au mengier assis.
  
  Anguilles avoit jusqu’à .VI. ;
  
  Les anguilles èrent salées
  
  Et sechies et enfumées.
  
  « Dame, dist-il, quar prenez tost,
  
  Ces anguilles cuisiez en rost.
  
  — Sire, céenz n’a point de feu.
  
  — Et jà en a-il en maint leu
  
  Ci près ; alez-i vistement. »
  
  La dame les anguilles prent.
  
  Et trespassa outre la rue ;
  
  Chiés son ami en est venue.
  
  Quant il la vit, moult ot grant joie,
  
  Com se il fust sire de Troie,
  
  Et la dame grant joie maine.
  
  Iluec fu toute la semaine.
  
  Et l’autre jusqu’au vendredi.
  
  Quant vint à eure de midi,
  
  La dame apela .I. garçon :
  
  « Gars, dist-ele, va en meson,
  
  Et saches que mon seignor fait. »
  
  Li gars moult tost à l’ostel vait ;
  
  La table ert mise, et sus .II. pains,
  
  Et li preudons lavoit ses mains ;
  
  Asséir devoit maintenant.
  
  Li gars vint arrière courant,
  
  Et dist : « Vostre mari menjue. »
  
  Celé ne fu mie esperdue ;
  
  Chiés son voisin en est entrée,
  
  Et le preudon l’a saluée,
  
  Et la dame le resalue.
  
  « Sire, dist-el, je sui venue
  
  Anguilles cuire à mon seignor ;
  
  Nous avons juné toute jor ;
  
  Jel laissai or moult deshaitié ;
  
  Il n’avoit encore hui mengié. »
  
  Les anguilles rosti moult tost ;
  
  Quant il fu droiz que on les ost,
  
  Si les a prises en son poing.
  
  Son ostel n’estoit gueres loing,
  
  Et ele i fust moult tost venue ;
  
  Très devant son mari les rue :
  
  « Huis, dist-el, je sui eschaudée. »
  
  Et li preudom l’a resgardée ;
  
  Sor ses piez saut comme dervé.
  
  « Pute, où avez-vous tant esté ?
  
  Vous venez de vo pute rie. »
  
  Et la dame à haute voiz crie :
  
  « Harou, aide, bone gent. »
  
  Et il i vindrent esraument,
  
  Et li preudom i fu venu,
  
  Chiés qui la pautonière fu
  
  Por les .VI. anguilles rostir.
  
  « Sire, dist-el, venez véir ;
  
  Me sire est de son sens issu ;
  
  Ne sai quel mal il a éu ;
  
  Je me parti ore de ci… — Voire, pute, dès vendredi. »
  
  Cil entendirent qu’il a dit
  
  Qu’ele au vendredi s’en partit.
  
  Cil de toutes pars l’ont saisi,
  
  Li preudom fu si esbahi
  
  Que il ne sot qu’il péust dire.
  
  Chascuns le desache et detire,
  
  Les mains li lient et les piez,
  
  Bien est matez et cunchiiéz ;
  
  Puis s’en issirent de l’ostel,
  
  Quar la pute ne queroit el.
  
  L’en lor demande où ont esté :
  
  « Chiés dant Jehan, qui est dervé ;
  
  Si est grant duel et grant domage,
  
  Quar orendroit li prist la rage
  
  Qu’il voloit sa famé tuer. » Cele ne se volt oublier,
  
  Ainçois a mandé son ami.
  
  Et il vint maintenant à li ;
  
  En sa chambre l’en a mené,
  
  Par .I. pertuis li a moustré
  
  Com li vilains estoit liié ;
  
  Bien l’a maté et cunchiié.
  
  Et bien vaincu par son barat.
  
  Li vilains reproche du chat
  
  Qu’il set bien qui barbes il lèche ;
  
  Cestui a servi de la mèche ;
  
  Mès, s’il éust cuer de preudome,
  
  Il s’en venjast à la parsome.
  
  ﻿Or oiez de la daerraine,
  
  Qui nuit et jor fu en grant paine
  
  En quel guise l’anel aura.
  
  Son ami ot que moult ama ;
  
  Sachiez pomt n’en remest sor lui ;
  
  Moult s’entr’amèrent ambedui.
  
  .I. jor l’ot la dame mandé ;
  
  Quant il sot qu’el l’ot comandé,
  
  Si vint à li tout sanz demeure,
  
  Et la dame en méismes l’eure
  
  Li dist : « Biaus amis, longuement Vous ai aimé moult folement ;
  
  Toz jors porroie ainsi muser ;
  
  Bien porroie mon tens user
  
  En foie vie et en mauvaise ;
  
  Se vous de moi avez mesaise,
  
  Moult seroie foie et musarde ;
  
  Maus feus et male flambe m’arde
  
  Se vous jamès o moi gisez
  
  Se vous demain ne m’espousez.
  
  — Dame, dist-il, por Dieu merci,
  
  Jà avez-vous vostre mari ;
  
  Coment porroit ce avenir ?
  
  — De grant folie oi plet tenir,
  
  Dist-ele ; j’en pensserai bien,
  
  Jà mar en douterez de rien.
  
  Mès vous ferez à mon talent.
  
  — Dame, à vostre comandement
  
  Ferai. » Jà n’en ert desdaignie.
  
  Lors li a la dame enseignie
  
  Qu’au soir viegne por son mari,
  
  Et si le maint avoeques li
  
  Chiez dant Huistasse le fil Tiesse,
  
  Où il a une bele nièce,
  
  Que volez prendre et espouser,
  
  Se il la vous voloit doner ;
  
  Et g’irai là sanz demorer ;
  
  Jà tant ne vous saurez haster,
  
  Que je n’i soie avant de vous :
  
  Iluec nous troverez andous,
  
  Où j’aurai mon afère fait
  
  À Huistasse tout entresait,
  
  En tel guise que vous m’aurez,
  
  Se Dieu plest, et me recevrez
  
  Très pardevant nostre pro voire.
  
  Mon seignor ne saura que croire,
  
  Qu’il m’aura après lui lessie ;
  
  Je serai si appareillie
  
  Que je aurai changiez mes dras
  
  Que il ne me connoistra pas,
  
  Et me fiancerez demain
  
  Très pardevant no chapelain.
  
  À mon mari direz : Biaus sire,
  
  El non de Dieu, el non saint Sire,
  
  Geste famé me saisissiez.
  
  Il en sera joianz et liez.
  
  Et bien sai que il me donra
  
  À vous, et grant joie en aura.
  
  Et, s’il ainsi me veut doner,
  
  Je di que ce n’est pas prester. »
  
  Issi fu fet, issi avint.
  
  Toute sa vie cil la tint
  
  À cui son mari la dona ;
  
  Por ce que il ne li presta
  
  Ne la pot onques puis r’avoir.
  
  ﻿Mès or vueil-je par vous savoir
  
  Laquele doit avoir l’anel.
  
  Je di que celé ouvra moult bel
  
  Qui moine fîst de son seignor ;
  
  Et cele r’ot-el grant honor
  
  Qui le suen fîst prendre et loier,
  
  Et par estavoir otroier,
  
  Et toz les .VIII. jors mesconter ;
  
  Geste se refist espouser
  
  En tel manière à son ami.
  
  Or dites voir, n’i ait menti ,
  
  Et si jugiez réson et voir
  
  Laquele doit l’anel avoir.
  
  